- Hindi News
- National
- लाल तुअर की ट्राॅली रिजेक्ट हुई तो किसान ने पेट्रोल डालकर आत्मदाह का किया प्रयास
लाल तुअर की ट्राॅली रिजेक्ट हुई तो किसान ने पेट्रोल डालकर आत्मदाह का किया प्रयास
एसडीएम ने वाट्सएप पर अफवाह फैलाने की एफआईआर कराने के दिए निर्देश
भास्कर संवाददाता | हरदा
कृषि उपज मंडी में बुधवार को समर्थन मूल्य पर लाल तुअर अमानक बताकर रिजेक्ट करने से नाराज बेसवां के एक किसान ने पेट्रोल डालकर आत्मदाह का प्रयास किया। साथी किसानों ने उसे पकड़कर पेट्रोल की बॉटल छुड़ाई और पानी से सिर धुलाया। अचानक हुए घटनाक्रम से मंडी और प्रशासन में हड़कंप मच गया। करीब एक घंटे तक हड़कंप की स्थिति रही। नाराज किसानाें ने समर्थन मूल्य के केंद्र पर एफसीआई के अधिकारी और मंडी सचिव को घेर लिया। उन्होंने तुअर खरीदी में भेदभाव का आरोप लगाते हुए हंगामा किया। करीब डेढ़ घंटे तक हंगामा चला। इस दौरान एसडीएम एसएल सोलंकी भी मंडी पहुंच गए। जिन्होंने मंडी सचिव को वाट्सएप पर खबर वायरल करने वाले के खिलाफ थाने में एफआईआर दर्ज कराने के निर्देश दिए। उन्होंने कहा वस्तुस्थिति का पता लगाकर मामले में आगे कार्रवाई की जाएगी।
बेसवां के किसान राजेंद्र खत्री (60) ने बताया एक ट्राॅली तुअर लेकर आए थे, एफसीआई के अधिकारियों ने 6 घंटे से शेड में खड़ी तुअर से भरी ट्राॅली रिजेक्ट कर खरीदी से इंकार कर दिया। जिसकी उन्होंने अधिकारियों और विधायक को मोबाइल पर शिकायत की। उन्होंने आरोप लगाया इसमें मंडी प्रशासन, व्यापारियों और एफसीआई के अधिकारियों की मिलीभगत है। किसानों ने नारेबाजी भी की। कोई सुनवाई नहीं होने से नाराज किसान राजेंद्र ने स्कूटी की डिक्की से बॉटल निकालकर अपने ऊपर पेट्रोल डालकर आत्मदाह की कोशिश की। मौजूद किसानों ने तत्काल बॉटल छुड़ाकर राजेंद्र का सिर पानी से धुलाया।
एफसीआई अधिकारियों और किसानों को समझाइश दी है। खरीदी के दौरान मंडी कर्मचारी को तैनात किया जाएगा। इस मामले में आगे नियमानुसार कार्रवाई की जाएगी। प्रवीणा चौधरी, मंडी सचिव हरदा
व्यापारियों से मिलीभगत के आरोप बेबुनियाद है। शासन के मापदंडों के अनुसार ही तुअर की खरीदी की जा रही है। एफएक्यू मानक पर तुअर नहीं आने पर ही खरीदी नहीं करते। जीएस यादव, विपणन अधिकारी, एफसीआई
मामले की जानकारी लगी है। वस्तु स्थिति का पता लगाया जा रहा है। इसके बाद मामले में आगे की कार्रवाई की जाएगी। -एसएस सोलंकी, एसडीएम हरदा
एसडीएम ने कहा, एफएक्यू के लिए गठित होगी समिति
विवाद के बाद एसडीएम सोलंकी ने कहा एफएक्यू के मानक को जांचने के लिए समिति गठित की जाएगी। इसमें प्रशासन, मंडी के अलावा किसान का प्रतिनिधि भी मौजूद रहेगा। मामले के बाद कलेक्टर ने एसडीएम, मंडी सचिव, एफसीआई अधिकारियों व समिति से जुड़े लोगों की बैठक लेकर व्यवस्था बनाने के निर्देश दिए।
अफवाह फैलाने वालों पर एफआईआर कराएं
एसडीएम सोलंकी ने मंडी वाट्सएप पर घटना की भ्रामक जानकारी देेने वाले के खिलाफ थाने में एफआईआर दर्ज कराने के निर्देश दिए। उन्होंने मंडी सचिव और एफसीआई के अधिकारियों को तत्काल थाने में शिकायत करने को कहा। उन्होंने इस पर नाराजगी जताई। इधर देर रात तक थाने में कोई लिखित शिकायत नहीं की गई थी।
केंद्र पर हंगामा, किसानों ने जताई नाराजगी
किसान द्वारा आत्मदाह का प्रयास करने के बाद मंडी सचिव प्रवीणा चौधरी एफसीआई के समर्थन मूल्य के खरीदी केंद्र पर पहुंची। इस दौरान किसानों ने हंगामा खड़ा कर दिया। किसान कृष्णा, अनिल जाट सहित अन्य ने कहा एफसीआई के अधिकारी खरीदी में भेदभाव करते हैं। मंडी सचिव चौधरी ने कहा केंद्र पर लाकर तुअर रिजेक्ट नहीं की जानी चाहिए। केंद्र पर छलना लगाकर तुअर खरीदी जाए। उन्होंने कहा खरीदी के दौरान मंडी का एक कर्मचारी तैनात रहेगा। उन्होंने भेदभाव के आरोपों से इंकार करते हुए कहा किसान कोई भी शिकायत सीधे उनसे कर सकते हैं।
पीड़ित किसान ने कहा पहले भी लगी चपत
किसान राजेंद्र खत्री ने कहा वे पूर्व में भी इसी लॉट की तुअर भरी ट्राॅली लेकर मंडी में आए थे। उस दौरान भी एफसीआई के अधिकारियों ने एफएक्यू की कसौटी पर तुअर नहीं आने का हवाला देते हुए खरीदी नहीं की। इससे उन्हें करीब दो हजार रुपए प्रति क्विंटल कम दाम पर व्यापारियों को तुअर बेचना पड़ा। इससे उन्हें 25-30 हजार रुपए का नुकसान उठाना पड़ा था। उन्होंने एफसीआई अधिकारियों, मंडी प्रशासन और व्यापारियों पर मिली भगत का आरोप लगाया।
पानी से किसान का सिर धुलवाते अन्य किसान।
tgl_Latn sot_Latn hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva